Teresa de Lauretis

**Teresa De Lauretis** (Bolonia, 1938ko azaroaren 29a - San Frantzisko, Kalifornia, 2026ko otsailaren 2a) italiar historialaria, unibertsitateko irakaslea eta teorialari feminista izan zen, genero, queer, zinematografia eta psikoanalisiari ekarpen garrantzitsuak egin zizkiona. Hamazazpi hizkuntzatara baino gehiagotara itzuli dira bere idatziak. De Lauretis nazioartean ezaguna da, besteak beste, "Alice Doesn't" (1984) eta "Technologies of Gender" (1987) bezalako liburu garrantzitsuak idatzi zituelako eta "Queer theory" (1990) esamoldea asmatu zuelako epistemologian eta sexu-politika feministetan erabateko etena markatzeko. Irakasle emeritu ospetsua zen Kaliforniako Unibertsitatean, Santa Cruzen. 

## Ibilbidea 
De Lauretis Hizkuntza eta Literatura Modernoetan doktorea izan zen Bocconiko Unibertsitatean (Milan-Italia). 1985ean Santa Cruzeko Kaliforniako Unibertsitateko Kontzientziaren Historia Sail ospetsuan graduondoko irakasle hasi zen, Hayden White, Donna Haraway, Angela Davis eta James Cliffordekin batera. Irakasle bisitaria izan zen Kanada, Alemania, Italia, Suedia, Austria, Kroazia, Frantzia, Espainia, Mexiko, Herbehereak, Polonia, Argentina, Txile eta Estatu Batuetako hainbat unibertsitatetan, besteak beste. Lundeko Unibertsitate eta Cordobako Unibertsitate Nazionalean *honoris causa* doktoretza lortu zuen, besteak beste. 2010ean Distinguished Career Award saria lortu zuen Society for Cinema and Media Studies-en eskutik.

Ehundik gora saiakera eta liburu ugari idatzi zituen, hainbat antologiatan txertatuak, aldi berean, De Lauretisek semiotikari, psikoanalisiari, zinemari, lesbianen desirari, literaturari, generoari eta teoria feministari buruz idatzi zuen, ingelesez zein italieraz. Bere liburu aipagarrienak desira lesbikoan eta emakumeen errepresentazio zinematografikoan oinarritzen dira, zinemaren ikusgarritasuna, gorputzaren ekoizpena eta bere ezarpen sexu-generikoa teorizatuz. De Lauretis 'Feminist Studies/Critical Studies' aldizkari ospetsuaren editorea izan zen 1986tik, eta handik feminismo erradikala bultzatu zuen, gizartearen irakurketa berri batekin.

80ko hamarkadan Michel Foucault-ekin izandako topaketaren ondorioz, eta konstruktibisten eta esentzialisten arteko eztabaida sutsuen testuinguruan, De Lauretis, teoria feministan mugarri izango ziren kategoriekin aritu zen, hala nola, 'subjektu bitxiak' eta 'generoaren teknologiak' kontzeptuei ezagutza unibertso berriak eta kudeaketa politikoetan lekua egiñez. Gay eta lesbianen ikaskuntzekin zituen etenak nabarmentzeko "Queer teoria" terminoa erabili zuen lehen pertsona izan zen; baina alde batera utzi zuen, "queer" hitza praktika teorikoek eta are merkantilek bereganatu zutelako eta bere eduki politikotik hustu egin zutela iritzita. Azken urteetan, De Lauretisek Sigmund Freud eta Jean Laplanche-ren heriotza-pultsioari buruzko lanak berrikusteari ekin zion, "pultsioaren ezinbestekotasuna" deritzona iradokiz, ezezkotasuna eta gizartearen aurkako bultzada aztertuz.

## Lanak 
* *The Practice of Love: Lesbian Sexuality and Perverse Desire. Bloomington: Indiana University Press, 1994.*
* *Figures of Resistance: Essays in Feminist Theory*. University of Illinois Press 2007.
* *Pulsions freudiennes: psychanalyse, littérature et cinéma. Presses universitaires de France,2010.*
* ''Differences: Stages of a Feminism's Journey. (itzulpena) Diferencias. Etapas de un camino a través del feminismo. Ed. Horas y Horas, 2024.  Carolina Meloniren hitzaurrea*.
* *Freud's Drive: Psychoanalysis, Literature, and Film*, Londres 2008, ed. Palgrave/Macmillan.
* *Soggetti Eccentrici*, ed. Feltrinelli, Milan, 1999. - 142 or.
* Sui generis: *scritti di teoria femminista*; Giovanna Grignaffiniren hitzaurrea; Liliana Losiren itzulpena. – Milan: Feltrinelli, 1996. – 183 or.; 22 cm. – (Campi del sapere).
* *Pratica d'amore.Percorsi del desiderio perverso. La Tartaruga, Milán, 1997.* 

* *Differenza eta indifferenza sessuale*. Firenze: Estro Editrice, 1989.
* *Technologies of Gender: Essays on Theory, Film, and Fiction.* Bloomington: Indiana University Press, 1987.
* *Alice Doesn't: Feminism, Semiotics, Cinema*. Bloomington: Indiana University Press, 1984.
* *Umberto Eco*. Firenze: La Nuova Italia, 1981.
* *La sintassi del desiderio: struttura e forme del romanzo sveviano. Ravenna: Longo, 1976.'' 

## Sariak eta aintzatespenak 
* 2010ean, Distinguished Career Award saria, Society for Cinema and Media Studies-ek emana.

## Erreferentziak 
## Kanpo estekak 
* Lauretiseko Teresaren begiradaz. Fefa Vila Nuñezen hitzaldia.
* Generoa eta queer teoria. Mora, vol. 12, Buenos Aires.